# Zápisnica zo zasadnutia

# Únie múzeí v prírode pri Zväze múzeí na Slovensku

# (ďalej UMP a ZMS)

Dátum konania zasadnutia: 4.3.2020

Miesto konania zasadnutia: SNM – Etnografické múzeum, Martin

Prítomní členovia UMP: podľa prezenčnej listiny

## Program:

1. Otvorenie, kontrola uznášaniaschopnosti
2. Voľba zapisovateľa a overovateľa zápisnice
3. Prijatie nových členov
4. Správa o činnosti UMP a výboru UMP (L. Jonov)
5. Návrh plánu činnosti na rok 2020
6. Rozprava o realizovaných a pripravovaných podujatiach v múzeách v prírode (ďalej MP)
7. Diskusia
8. Návrh na uznesenie a schválenie uznesenia

## Ad.1.

Na úvod členov UMP privítal riaditeľ SNM – Etnografického múzea i predseda UMP L. Jonov. Predstavil program zasadnutia, ktorý bol následne prítomnými členmi jednohlasne schválený. Zasadnutia sa zúčastnilo 20 členov, čo predstavuje nadpolovičnú väčšinu. Predseda konštatoval, že zasadnutie je uznášaniaschopné.

## Ad. 2

Predseda UMP L. Jonov vyzval prítomných na voľbu zapisovateľa a overovateľa. Zvolená bola zapisovateľka – Mgr. Zuzana Denková, PhD. a overovateľka zápisnice Mgr. Františka Marcinová, PhD. (za: 20, proti: 0, zdržal sa: 0).

## Ad. 3.

Predseda UMP predstavil nových členov, ktorí boli prijatí Radou UMP do UMP a zároveň ich privítal na ich prvom zasadnutí. Zároveň boli jednohlasne schválení všetkými prítomnými členmi.

Noví členovia:

1. P. Líšková (Ľubovnianske múzeum)
2. P. Orčík (SBM - BMP v B. Štiavnici)
3. J. Přibyl (Liptovské múzeum v Ružomberku – individuálne členstvo)
4. M. Mäsiarová (Liptovské múzeum v Ružomberku – individuálne členstvo)

## Ad. 4. a 5.

Predseda UMP L. Jonov predniesol Správu o činnosti UMP za rok 2019 a Plán činnosti výboru UMP na rok 2020:

V roku 2019 výbor zasadal raz v Kysuckom múzeu (KM). Pravidelne spolu komunikuje prostredníctvom emailov. Vyjadril pochvalu a poďakovanie KM za usporiadanie 1. ročníka konferencie Múzeá v prírode – koncepcie, realita a vízie, ktorý sa uskutočnil 15.-16.5.2019 v MP vo Vychylovke. KM podalo na toto podujatie projekt na FPU, ktorý bol podporený sumou 2 500,00 €. KM vydalo zborník z podujatia, ktorý na zasadnutí rozdistribuovalo prítomných zástupcom múzeí v prírode v počte 10 ks na múzeum. Zároveň predseda informoval, že 2. ročník bude organizovať Šarišské múzeum v Bardejove a uskutoční sa 13. a 14. 5. 2020 s témou Konzervovanie. Konferencia bude niesť rovnaký základný názov a každoročne sa bude meniť podnázov kopírujúci aktuálnu tému konferencie. Bude vydaný i zborník. Predseda ďalej poďakoval KM (Mgr. T. Adamčíkovi, PhD.) za grafický dizajn Kalendára podujatí múzeí v prírode na rok 2020. Informoval, že tlač Kalendára (10 000 ks) vyšla na 648 eur a bolo v plnej sume podporené ZMS. Každé členské múzeum v prírode dostane na zasadnutí po 1100 ks. V Kalendári chýba Múzeum liptovskej dediny, neželal si to štatutár múzea.

Plénum podalo návrh, aby sa pokračovalo v príprave Kalendára aj v ďalších rokoch a  bol tvorený podľa rovnakej grafickej predlohy. KM ako tvorca Kalendára apelovalo na prítomných, aby dodržiavali termíny zasielania podkladov do bulletinu a pripomienok k materiálu, aby sa jeho príprava zbytočne nenaťahovala. Ak budú múzeá v prírode v tomto disciplinované, T. Adamčík je ochotný sa podieľať i na ďalšom Kalendári, ak sa však budú opakovať prieťahy z minulého roku, nebude materiál viac pripravovať.

Predseda ďalej informoval o neúspešnom rokovaní s FPÚ o vytvorení grantovej schémy pre rekonštrukcie a údržbu MvP, keďže na jeho žiadosť nedostal podnes odpoveď. F. Marcinová oznámila, že na stretnutí riaditeľov múzeí s riaditeľom FPÚ padla informácia, že FPÚ s uvedeným návrhom pracuje.

Predseda predniesol aktuálny plán činnosti, podľa ktorého sa chystá na rokovanie do múzea v prírode Nyíregyháza (Skanzen Sóstó) a informoval, že i tento rok sa bude konať druhú septembrovú nedeľu Deň múzeí v prírode (13. 9. 2020). Upozornil, že zasadnutie UMP v roku 2021 bude volebné a očakáva návrhy na nové zloženie výboru. Upozornil na problémy s financovaním tlače Kalendára, keďže ZMS má k dispozícii pre každú komisiu 400 eur a tlač Kalendára vyšla na 648 eur. V roku 2020 sa očakáva zníženie príspevku na cca 300 eur kvôli zvýšeniu počtu komisií ZMS, medzi ktoré sa podpora prerozdeľuje. Navrhol, aby do budúcna participovali na nákladoch všetky múzeá. Cena pre každé múzeum vychádza cca 100 eur. O tejto skutočnosti musia rozhodnúť štatutári jednotlivých múzeí v prírode. Predseda UMP žiada, aby členovia túto skutočnosť oznámili štatutárom a ich vyjadrenie mu zaslali do 31. 3. 2020. Jedným z návrhov bolo, aby vydávanie kalendára vždy zabezpečila inštitúcia, ktorá organizuje konferenciu a vydáva i zborník, s tým, že kalendár bude súčasťou projektu.

Predseda vyzval prítomných na podanie návrhu na konanie 3. ročníka konferencie Múzeá v prírode: koncepcie, realita a vízie. Podujatia sa ujalo Ľubovnianske múzeum - hrad v Starej Ľubovni, ktoré zároveň vypracuje aj projekt. Dohodlo sa, že o téme konferencie sa rozhodne v diskusii na 2. ročníku konferencie v Bardejove.

## Ad. 6.

#### Múzeum slovenskej dediny v Martine (informoval R. Sýkora, zároveň aj ako podpredseda UMP)

* Podpredseda UMP sa zúčastnil 29. konferencie AEOM v Opole (26. – 30. 8., Poľsko) Zo Slovenska (ďalej SVK) sa zúčastnilo len Múzeum slovenskej dediny (ďalej MSD) Martin, pravdepodobne najmä z dôvodu vysokého účastníckeho poplatku (700 eur). Konferencie sa zúčastnilo 100 zástupcov múzeí prírode. Rezonovali dve základné témy. Téma Múzeá v prírode a multikultúrna spoločnosť (prezentácia kultúry menšín) a téma Múzeá v prírode a archeologické zbierky (prezentácia archeoskanzenov). Ďalej na konferencii rozoberali globálne témy ako migrácia a bezdomovstvo a úloha múzeí v prírode v sprostredkovávaní dialógu medzi kultúrami, dialógu medzi väčšinou a menšinami, silnejšími a slabšími v sociálnej štruktúre spoločnosti. Prebehla aj voľba predstavenstva AEOM. Predsedníčkou sa stala Hilde Schoefs (BOKRIJK, BELGIUM). V diskusiách zaznievali otázky manažovania činnosti AEOM, absencia plateného pracovníka i spôsob financovania organizácie. Nasledujúce (výročné) zasadnutie AEOM bude vo švédskom Skanzene (2021) a v roku 2023 bude zasadnutie v Rumunsku.
* Ďalej informoval spolu s kolegyňou o činnosti MSD:
* Projekt Interreg SR – ČR (s Valašským múzeom) s témou Kultúrne dedičstvo Javorníkov a Beskýd. Uskutočnené aktivity: Oblasť úpravy objektov: strechy objektov v areáli MSD, vybudovanie priestoru na workshopy, vybudovanie sociálnych zariadení v objekte Krčma, prebehla teplovzdušná sanácia. Oblasť nehmotného kultúrneho dedičstva: uskutočnili sa 2 workshopy, 2 podujatia, vytvorilo sa edukačné video o tradičných stavebných technológiách a usporiadala sa záverečná konferencia.
* MSD zaznamenalo zvýšenú návštevnosť, uzatvorený bol jeden objekt v areáli kvôli poškodeným konštrukčným prvkom, realizovali sa výruby v dôsledku poveternostnej kalamity. Riešili problémy so vzduchom vedenými elektrickými káblami, ktoré poškodzovali padajúce stromy a vetvy a tak sa ich snažia ťahať v zemi.

#### Banské múzeum v prírode (ďalej BMP), Banská Štiavnica (informoval P. Orčík)

* BMP má stúpajúcu návštevnosť, dosiahlo hranicu 50 000 návštevníkov
* Činnosť zameraná na manažment návštevníka, menej na kultúrne podujatia, je záujem zapojiť sa tento rok do Dňa múzeí v prírode, problém je termín, ktorý koliduje so Salamandrovými

dňami, do ktorých je zapojené aj múzeum a zamestnanci sú vyťažení.

* V rámci projektu Mesto kultúry 2019 sa v priestore bane uskutočnil koncert, z dôvodu stiesnených priestorov sa ho zúčastnilo iba cca 20 divákov, úzke banské chodby neumožňujú realizovať podujatia v podzemí, iba na povrchu.

#### Expozícia ľudovej architektúry a bývania v Humennom (informoval J. Fundák)

* Skanzen riešil bezpečnosť objektov, dobudovaný bol kamerový systém a pohybové čidlá, prepojenie na centrálny pult, nonstop strážna služba skončila, čo má svoje pozitíva i negatíva.
* V múzeu prebehli personálne zmeny.
* Vybudované boli sociálne zariadenia.
* Najobľúbenejšie podujatie sú Dni tradičných remesiel.

#### SNM Múzeum ukrajinskej kultúry vo Svidníku (informoval J. Džoganík)

* Zameriavajú sa najmä na prezentáciu kalendárnych zvykov, začínajú zabíjačkou na nový rok, ľudí viac zaujíma strava ako zvyky.
* Návštevnosť im stúpa, a to aj v segmente zahraničných návštevníkov.
* Osvetlili drevený chrám, ktorý je dominantnou v areáli, čím je celý areál viditeľnejší.

#### Múzeum ľudovej architektúry pod hradom Ľubovňa (informoval D. Janický)

* V areáli dokončujú tzv. Slovenskú ulicu, vybudovali repliku kaplnky a plánujú translokovať ešte jednu drevenicu podľa pôvodného konceptu J. Langera, hľadajú vhodný objekt.
* Organizujú vystúpenia dedinských folklórnych skupín a folklórnych súborov a rôznorodé tematické podujatia.
* Návštevnosť stúpa, cca 68 000 návštevníkov.
* Ako problém vnímajú otvorenie Vojenského múzea v priestore medzi skanzenom a hradom a stavbu pálenica, tieto aktivity ovplyvňujú chod múzea nie pozitívne.
* Bojujú s lesnou zverou, ktorá atakuje dreviny.

#### Múzeum liptovskej dediny v Pribyline (informoval J. Přibyl)

* V priestore Múzea liptovskej dediny vybudovali úzkorozchodnú trať, ktorá bude premávať v areáli, v súčasnosti budujú nástupnú stanicu i depo.
* Bezpečnosť areálu zabezpečuje 24 h strážna služba, je nutná rekonštrukcia EZS i EPS.
* Zaznamenali veterné kalamity a návštevy medveďov v areáli, kvôli ktorým museli vybudovať elektrický ohradník.
* Pri skanzene sa rozbehla individuálna bytová výstavba , čo poškodilo celkový krajinný obraz, podobne sa obávajú i plánovanej rekonštrukcie neďalekého hotela.
* Degraduje drevná hmota objektov, majú harmonogram na opravy šindľových striech.
* V jednom objekte je drevomorka, museli odstrániť napadnuté časti a sanovať objekt.
* V havarijnom stave majú vodné stavby, situáciu riešia s VÚC.
* Program klasický ako je uvedený v Kalendári, najväčším podujatím je Ovčiarska nedeľa. Rok 2020 bude v znamení otvárania novej atrakcie - železničky.
* Návštevnosť premenlivá, v roku 2019 zaznamenali vzostup.

#### Múzeum oravskej dediny v Zuberci (informoval R. Janoštin)

* Návštevnosť viac ako 95 000, skanzen má vyššie príjmy ako výdavky. Naďalej usporadúvajú zimné, jarné a letné programy, ktoré si robia sami s rodinnými príslušníkmi. Zaoberajú sa najmä prezentačnými aktivitami, výskumu a akvizičnej činnosti oveľa menej.

#### Múzeum kysuckej dediny vo Vychylovke (informovala H. Kotvasová)

* Návštevnosť mierne klesla, súvisí s odstávkou železničky - pri odstávkach návštevnosť klesá.
* Veľké poškodenia z dôvodu povodní - strhlo most, potok pri trati podmýva trať, snažia sa nájsť riešenie pre spevnenie brehov, ponúkol sa im odborník zo Žilinskej univerzity, ktorý by rád vyskúšal inovatívny spôsob využitím vlákien vyrobených z plastového odpadu, zvažujú, ako naložiť s touto ponukou. Plán vybudovania kaskád na vodnom toku.
* Top podujatie – Chovateľské dni, realizujú i folklórny festival.
* V areáli padol jeden objekt – cholvárok, Pro Monumenta im ho pomohla stabilizovať, začali odkopávať a odvodňovať aj ďalšie objekty, ktoré majú napadnuté základy - problém s financovaním
* Vymenili jednu strechu v areáli.
* Napísali výzvy verejnosti (ľuďom i firmám) a ponúkli im možnosť pomôcť areálu formou adopcie niektorého z objektov, majú pozitívne ohlasy.

#### Skanzen v Bardejovských kúpeľoch (informoval L. Jonov)

* V múzeu sa uskutočnil workshop na tvorbu omietok, kde sa účastníci priučili remeslu a zároveň omietli jeden sypanec.
* Informoval o stave striech v múzeu, ktoré majú takmer 20 rokov a končí sa ich životnosť - potreba výmeny, ale je problém zohnať slamu.
* Postavili repliku poľnej hrnčiarskej pece, ktorú využívajú pri podujatiach, napr. počas Hrnčiarskych dní.
* V spolupráci s Rusínskom obrodou usporadúvajú festival, dávajú priestor ochotníckym divadlám.
* Návštevnosť cca 30 000.

## Ad. 7

Diskusia prebiehala počas referovania jednotlivých zástupcov múzeí v prírode. Osobitne informovala F. Marcinová o skoncipovaní Memoranda o spolupráci medzi českými a slovenskými múzeami v prírode a poľskými a slovenskými múzeami v prírode a navrhla hlasovanie o schválení tohto memoranda. Požiadala, aby sme uchádzali sa o spoluprácu aj s maďarskými múzeami v prírode, ale tie nezastrešuje jedna stavovská organizácia. V diskusii sa pripomenulo, že volebné bude aj blížiace sa 30. valné zhromaždenie ZMS (2. 4.), kde treba navrhnúť kandidátov do funkcie predsedu a členov ostatných orgánov ZMS.

## Ad. 8

Návrh uznesenia v znení (viď nižšie) bol schválený jednohlasne.

### Uznesenie zasadnutia UMP pri ZMS

#### Zasadnutie UMP pri ZMS:

#### Schvaľuje:

* prijatie nových členov
* realizáciu spoločného Kalendára podujatí a zároveň schvaľuje využívanie existujúcej formy kalendára
* realizáciu projektu a konanie konferencie UMP (3. ročník) v Ľubovnianskom múzeu - hrad v Starej Ľubovni
* konanie spoločného Dňa múzeí v prírode na 2. septembrovú nedeľu aj v roku 2020
* Memorandum o spolupráci s Českým svazem muzeí v přírodě
* Memorandum o spolupráci so spolkom Związek muzeów na wolnym powietrzu

#### Berie na vedomie:

* správu o činnosti UMP za rok 2019 (viď príloha)
* plán činnosti ÚMP na rok 2020
* správy o činnosti v členských múzeách UMP

#### Navrhuje:

* Pokračovanie iniciatívy UMP vytvoriť samostatnú grantovú schému pre múzeá v prírode v rámci grantového systému FPÚ.
* Určeniu témy 3. ročníka konferencie Múzeá v prírode – koncepcie, realita a vízie na 2. ročníku konanom v 13. a 14. mája v Bardejove
* Podanie projektov cez ZMS na konanie konferencie UMP a vydanie kalendárii

### Úlohy vyplývajúce zo zasadnutia UMP

1. Vybranie vhodného termínu a priestoru na zasadnutie UMP, ktoré bude volebné

Z: Výbor UMP

T: máj 2020

1. Podanie žiadosti o dotáciu na ZMS na vydanie spoločného kalendára podujatí

Z: Výbor UMP

T: do 15.12.2020

1. Určenie témy 3. ročníka konferencie Múzeá v prírode – koncepcie, realita, vízie (bude sa konať v Starej Ľubovni) na 2. ročníku, ktorý sa uskutoční v Bardejove.

Z: Výbor UMP

T: do 30.05.2020

1. Oslovenie štatutárov členských múzeí Únie múzeí v prírode s otázkou ochoty spolupodieľať sa na financovaní Kalendára podujatí sumou vo výške maximálne 100 eur ročne.

Z: Výbor UMP

T: do 31.03.2020

1. Kontaktovanie neaktívnych členov UMP ohľadom ich ďalšej činnosti v UMP.

Z: Výbor UMP

T: do 30.06.2020

1. Oslovenie ďalších múzeí na spoluprácu v rámci UMP.

Z: Výbor UMP

T: 2. polovica 2020

V Banskej Štiavnici, dňa 4. 3. 2020

Vypracovala: Mgr. Zuzana Denková, PhD. Schválil: Mgr. Lukáš Jonov, predseda UMP

Overila: Mgr. Františka Marcinová, PhD.